"Əkinçi", 18 noyabr 1875, №9/Təzə xəbərlər
Sentyabrın 25-də "Türküstan" qəzetində general Kaufmanın bu məzmunda
hökmü çap olunub: nəhri-Sırdəryanın, yəni Seyhun çayının sağ tərəfi ki, Kokan
xanının itaətində imiş, imperaturi-Rusdan əlahiddə hökm oluncan Rusiyaya tabe
hesab olunsun. Ol yerlərdən ki, 5 bəylik hesab olunur imiş, bir Namancan adlı
okruq bina olunub və oraya Sobolev adlı polkovnik naçalnik təyin olub.

Osmanlı dövləti öz qərzdarlarına mə’lum edib ki, onlara borcların sələminin
nisfini nə qədər verəcək, amma nisfinin əvəzində onlara təzə kağız verib borclu
olacaq. Bu barədə qərzdarların və onlar tabe olan dövlətlərin, yəni ingilis və firəng
vüzəralarının arasında danışıq var. Bəzi məsləhət edir ki, Osmanlı dövləti vəqf
olunan mülk və mallara maliklənib onu xalqın xoşgüzəranının artırmağa xərc edib
onların təhmilatını artırsın ki, borcların sələmini vermək olsun. Bəzi deyir ki,
Osmanlı dövlətinin tamam təhmilatını qərzdarlara versinlər ki, onlar pullarının
sələmini götürüb artıq qalanını dövlət işlərinə məsrəf etsinlər. Amma bəzi deyir ki,
yaxşıdır Osmanlı dövlətinin paytaxtı İstanbul şəhərini satıb ondan cəm olan
məbləği qərzdarlara versinlər ki, Osmanlı dövləti birdən borcdan xilas olub Asiya
qitəsində özünə təzə paytaxt bina etsin.

Misirdən yazırlar ki, xədivin əsgəri Həbəş hökumətinin sərhəddini keçib
Həbəş yerinə daxil olubdur. Buçağacan həbəş əsgərlərilə cəng düşməyib.

İngilis padşahının oğlu Hindistana daxil olub. Bombey şəhərindən oktyabrın 26-da yazırlar ki, şahzadənin qabağına Hindistan knyazlarından 70 adam çıxıb.
200000 tamaşaçı küçələrdə olub.

Peterburq qəzetində yazırlar ki, əlahəzrət Nəsrəddin şah Moskva şəhərində
olanda onun xidmətində olan xanların birisi ki, onun ismi Mirzə Mahmud Hacı
Hüseyn xan imiş, xaçpərəst olub Moskvada qalmış imiş, indi Sergey adlı monastra
gedir.

İngilis vilayətində hər bir sənətkarların və hər bir cürə fəhləlik edənlərin
icmaı var ki, hər kəs ol icmaya öz güzəranına görə xərc verir. O pul ilə icma şikəst
ya naxoş olan və qulluğu olmayan kəsləri saxlayır və bir neçə dəfə ol icmalar sözü
bir edib fəhləliyə artıq pul istəyib alıblar. Bir neçə il bundan əqdəm kənizlər icma
bina ediblər. İndi yazırlar ki, nökərlər də icma edib istəyirlər ki, onlara həftədə 3
gün oxumağa rüxsət versinlər.

Oktyabrın 17-də Peterburqda polisə ərz elədiyinə Mirovoy sudya Kiselyov
adlı qəssab iyimiş ət satmaqdan ötrü bağlanan işə mülahizə edib. Əgərçi Kiselyov
sübut edib ki, ondan ət alanlar iyimiş olmağını bilib alıblar, amma mirovoy qət
edib: çünki iyimiş ətin bədənə zərəri var, ona binaən Kiselyovdan 50 manat cərimə
alınsın.

Əkinçi qəzetindəki xəbərlər